《金缕曲 题西子思乡图，即代西子自叹》
清代·堵霞

容易韶华度。最难堪，秋容惨淡，秋声凄楚。江畔芙蓉刚半吐。

多少月笼烟护。那似我，随风飘堕。遥望乡园何处是，怎苍苍、独把红颜妒。

全不管，捧心苦。

屧廊深邃宫闱暮。甚来由，娇丝脆竹，朝歌夜舞。听说沼吴须籍妾，武将谋臣几许。

偏用着，温柔戈斧。他日身随荒草没，更何从、认取耶溪路。

无限恨，向谁诉。

作者简介：清江苏无锡人，字绮霞，一字岩如，号绮斋，又号蓉湖女士。吴音妻。侨居杭州。博学工诗，尤工写生。有《含烟阁集》。